CELEX: 62020CN0315
Language: el
Date: 2020-07-13 00:00:00
Title: Υπόθεση C-315/20: Αίτηση προδικαστικής αποφάσεως την οποία υπέβαλε το Consiglio di Stato (Ιταλία) στις 13 Iουλίου 2020 — Regione Veneto κατά Plan Eco S.r.l

14.9.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 304/11
            
         
      Αίτηση προδικαστικής αποφάσεως την οποία υπέβαλε το Consiglio di Stato (Ιταλία) στις 13 Iουλίου 2020 — Regione Veneto κατά Plan Eco S.r.l
      (Υπόθεση C-315/20)
      (2020/C 304/14)
      Γλώσσα διαδικασίας: η ιταλική
      
         Αιτούν δικαστήριο
      
      Consiglio di Stato
      
         Διάδικοι στην υπόθεση της κύριας δίκης
      
      
         Αναιρεσείουσα: Regione Veneto
      
         Αναιρεσίβλητη: Plan Eco S.r.l
      
         Προδικαστικό ερώτημα
      
      Στην περίπτωση που σύμμεικτα αστικά απόβλητα τα οποία δεν περιέχουν επικίνδυνες ουσίες υποβλήθηκαν σε μηχανική κατεργασία από εγκατάσταση με σκοπό την ανάκτηση ενέργειας [πράξη R1/R12, κατά την έννοια του παραρτήματος C του Codice dell’Ambiente (Κώδικα Περιβάλλοντος)] και, στο πέρας αυτής της πράξης κατεργασίας, προκύπτει, θεωρητικά, ότι η κατεργασία δεν μετέβαλε ουσιαστικά τις αρχικές ιδιότητες των σύμμεικτων αστικών αποβλήτων, πλην όμως αυτά ταξινομούνται υπό τον κωδικό ΕΚΑ 19.12.12, ταξινόμηση την οποία δεν αμφισβητούν οι διάδικοι· προκειμένου να αξιολογηθεί η νομιμότητα των αντιρρήσεων, της χώρας προέλευσης, στο αίτημα προηγούμενης συγκατάθεσης στην αποστολή σε ευρωπαϊκή χώρα, σε παραγωγική εγκατάσταση στην οποία τα κατεργασμένα απόβλητα θα χρησιμοποιηθούν σε μεικτή καύση ή, εν πάση περιπτώσει, ως μέσο παραγωγής ενέργειας, τις οποίες προέβαλε η αρμόδια αρχή της χώρας προέλευσης επικαλούμενη τις αρχές της οδηγίας 2008/98/ΕΚ (1), και ειδικότερα αντιρρήσεων όπως οι επίμαχες στην υπό κρίση υπόθεση, οι οποίες βασίζονται:
      
                  —
               
               
                  στην αρχή της προστασίας της ανθρώπινης υγείας και του περιβάλλοντος (άρθρο 13)·
               
            
                  —
               
               
                  στην αρχή της αυτάρκειας και της εγγύτητας, η οποία καθιερώνεται στο άρθρο 16, παράγραφος 1, πρώτο εδάφιο, κατά το οποίο «[τ]α κράτη μέλη λαμβάνουν τα αναγκαία μέτρα, σε συνεργασία με άλλα κράτη μέλη εάν αυτό είναι απαραίτητο ή σκόπιμο, για να δημιουργήσουν ολοκληρωμένο και κατάλληλο δίκτυο εγκαταστάσεων διάθεσης αποβλήτων και εγκαταστάσεων για την ανάκτηση σύμμεικτων αστικών αποβλήτων τα οποία συλλέγονται από νοικοκυριά, συμπεριλαμβανομένων των περιπτώσεων όπου η συλλογή αυτή καλύπτει και τα σύμμεικτα αστικά απόβλητα από άλλους παραγωγούς, λαμβάνοντας υπόψη τις βέλτιστες διαθέσιμες τεχνικές»·
               
            
                  —
               
               
                  στην αρχή που καθιερώνεται στο ίδιο άρθρο 16, παράγραφος 1, δεύτερο εδάφιο, τελευταία περίοδος, κατά την οποία «[τ]α κράτη μέλη δύνανται επίσης να περιορίσουν τις εξερχόμενες αποστολές αποβλήτων για περιβαλλοντικούς λόγους, όπως ορίζεται στον κανονισμό (ΕΚ) αριθ. 1013/2006 (2)»·
               
            
                  —
               
               
                  στην αιτιολογική σκέψη 33 της ίδιας οδηγίας, κατά την οποία «[γ]ια τους σκοπούς της εφαρμογής του κανονισμού (ΕΚ) αριθ. 1013/2006 […] για τις μεταφορές αποβλήτων, τα σύμμεικτα αστικά απόβλητα, που αναφέρονται στο άρθρο 3, παράγραφος 5 του εν λόγω κανονισμού, εξακολουθούν να θεωρούνται ως σύμμεικτα αστικά απόβλητα έστω και εάν έχουν υποβληθεί σε κατεργασία αποβλήτων η οποία δεν έχει μεταβάλει ουσιαστικά τις ιδιότητές τους»:
               
            ασκούν επιρροή και, σε περίπτωση καταφατικής απάντησης, με ποιον τρόπο και σε ποιον βαθμό, ο Ευρωπαϊκός Κατάλογος Αποβλήτων (εν προκειμένω ταξινόμηση ΕΚΑ 19.12.12, απόβλητα που παράγονται από εγκατάσταση μηχανικής κατεργασίας για πράξεις ανάκτησης R1/R12) και οι σχετικές ταξινομήσεις στη ρύθμιση [του δικαίου της Ένωσης] σχετικά με την αποστολή αποβλήτων τα οποία, πριν από τη μηχανική κατεργασία, ήταν σύμμεικτα αστικά απόβλητα;
      Ειδικότερα, σε σχέση με τις αποστολές αποβλήτων που προκύπτουν από την κατεργασία σύμμεικτων αστικών αποβλήτων, υπερισχύουν της ταξινόμησης που προκύπτει από τον Ευρωπαϊκό Κατάλογο Αποβλήτων οι διατάξεις του άρθρου 16 της προμνησθείσας οδηγίας 2008/98/ΕΚ και η σχετική αιτιολογική σκέψη 33, που αφορούν ρητώς τις αποστολές αποβλήτων;
      Εφόσον το κρίνει σκόπιμο και χρήσιμο, μπορεί το Δικαστήριο να διευκρινίσει αν ο ως άνω κατάλογος έχει κανονιστικό χαρακτήρα ή συνιστά, αντιθέτως, απλή τεχνική πιστοποίηση κατάλληλη για την ομοιόμορφη ιχνηλασιμότητα όλων των αποβλήτων;
      
         (1)  Οδηγία 2008/98/ΕΚ του Ευρωπαϊκού Κοινοβουλίου και του Συμβουλίου, της 19ης Νοεμβρίου 2008, για τα απόβλητα και την κατάργηση ορισμένων οδηγιών (ΕΕ 2008, L 312, σ. 3).
      
         (2)  Κανονισμός (EK) αριθ. 1013/2006 του Ευρωπαϊκού Κοινοβουλίου και του Συμβουλίου, της 14ης Ιουνίου 2006, για τις μεταφορές αποβλήτων (ΕΕ 2006, L 190, σ. 1).